מדוע ההקשר החברתי, היחסים הבין-אישיים והרווחה הנפשית חשובים לתהליך הלמידה של התלמיד?

עיקרון 13: הלמידה ממוקמת בהקשרים חברתיים מרובים.

הסבר

לומדים נמצאים במשפחות, בקבוצות-השווים, ובכיתות הלימוד. אלה ממוקמים בהקשרים חברתיים רחבים יותר בבתי הספר, בשכונות, בקהילות ובחברה הכללית. כל ההקשרים הללו נתונים להשפעת התרבות שכוללת את השפה המשותפת, האמונות, הערכים ונורמות ההתנהגות. יתרה מכך, כל רובדי ההקשר האלה נמצאים ביחסי גומלין זה עם זה (למשל, בית הספר והמשפחה). הערכת פוטנציאל ההשפעה של הֶקשרים אלה על הלומדים יש בכוחה להגביר את יעילות ההוראה ואת התקשורת שבין ההקשרים (למשל, בין המורים להורים).

**רלוונטיות למורים**

מורים אשר מודעים להשפעה שעשויה להיות להקשר החברתי של הכיתה על הלומדים ועל תהליך ההוראה-למידה, יכולים לקדם תקשורת ויחסים בין-אישיים יעילים בין התלמידים ולהשפיע על הלמידה בדרכים הבאות:

* ככל שהמורים מכירים יותר את הרקע התרבותי של התלמידים וכיצד הבדלי האמונות, השפה, וציפיות ההתנהגות משפיעים על התנהגות התלמיד ועל הדינמיקה הבין-אישית, כך הם ייטיבו לקדם אינטראקציות יעילות של הוראה-למידה בכיתתם. לדוגמה, באמצעות פעילות למידה משותפת תכופה יותר, מורים יכולים לחזק את חווית הלמידה של תלמידים מרקע תרבותי המתאפיין בקולקטיביזם יותר מאשר באינדיבידואליזם.
* המורים יכולים לקשר בין תכנית הלימודים לרקע התרבותי של התלמידים. לדוגמה, על ידי שילוב תכנים אודות ההיסטוריה המקומית בלימודי חברה, או באמצעות שילוב תכנים מדעיים בדיון בבעיות בריאות מקומיות.

מאחר שעשויה להיות שונות בחוויה התרבותית, חיוני שהמורה יקדם "תרבות כיתתית" שמבטיחה שיתוף במשמעות, בערכים, באמונות ובציפיות ההתנהגות ובכך יספק סביבה בטוחה ומוגנת עבור כל התלמידים.

* כינון קשרים עם המשפחות ועם הקהילות המקומיות יכול לסייע להבנת החוויה התרבותית של התלמיד ולקדם תמימות דעים בנושא הלמידה. מעורבותן של המשפחות מסייעת ללמידה של התלמיד ולכן יצירת הזדמנויות למעורבות של המשפחה והקהילה בעבודה הכיתתית היא דבר חיוני.
* התעניינות בהזדמנויות להשתתפות בקהילה המקומית (למשל, נוכחות באירועי תרבות מקומיים) עשוי להפוך את הלמידה לרלוונטית לחיי היומיום של התלמיד. דרך זאת גם תסייע למורה להבין את הרקע התרבותי ואת החוויות התרבותיות של התלמידים.

עיקרון 14: יחסים בין-אישיים ותקשורת בין-אישית חיוניים לתהליך ההוראה-למידה ולהתפתחות החברתית-רגשית של התלמידים.

הסבר

תהליך ההוראה-למידה במסגרת הכיתתית משלב גן טרום חובה ועד כיתה י"ב, הינו בין-אישי מיסודו וכולל הן את הקֶשר מורה-תלמיד הן את הקשר בין ילדי הכיתה לבין עצמם. מערכת היחסים הזאת חיונית לעידוד התפתחות חברתית-רגשית בריאה אצל התלמידים. היות שכיתת הלימוד היא חברתית מטבעה, היא מספקת הקשר חברתי חיוני ללמידת כישורים חברתיים כגון תקשורת וכבוד לאחר. התפתחותם של יחסים מוצלחים בין ילדי הכיתה לבין המבוגרים תלויה מאוד ביכולת להעביר מחשבות ורגשות באופן מילולי ולא מילולי כאחד.[[1]](#footnote-1)

**רלוונטיות למורים**

מכיוון שההוראה והלמידה משלב גן טרום חובה ועד כיתב י"ב הן מטבען בעלות אופי בין-אישי, על המורים לתת את דעתם להיבט של היחסים בכיתה:

* סביבה מוגנת ובטוחה, הן מבחינה פיזית הן מבחינה חברתית, ותרבות כיתתית משותפת (למשל, להבטיח שהשפה הרלוונטית, הערכים והנורמות ברורים לכולם) מניחים את התשתית ליחסים בריאים בין המורה לתלמידים ובין ילדי הכיתה לבין עצמם.
* המורים יכולים להציב ציפיות התנהגות ברורות לגבי קשרים חברתיים (למשל, כבוד לאחר, שימוש בשפה נקייה, יישוב סכסוכים ללא אלימות) ולהציע לכלל התלמידים הזדמנויות להתנסות באינטראקציות חברתיות מוצלחות.
* לא רק שיש למורים זכות לבסס בכיתה נורמות של שיתוף פעולה ותמיכה, אלא חיוני שהם יקבעו דרכי מניעה ברורות כנגד כל סוג של בריונות.
* הזדמנויות ללמידה של כישורים חברתיים יעילים צריכות לכלול הדרכה מתוכננת והזדמנויות לתרגול מעשי ולמשוב. כישורים חברתיים אלה כוללים שיתוף פעולה או עבודה משותפת, הבנת נקודת מבטו של הזולת ושאיפה להכירה, כבוד להשקפתו של הזולת, משוב מועיל, פתרון בעיות בין-אישי ויישוב סכסוכים.
* על המורים מוטלת האחריות להבטיח שהאווירה החיובית נשמרת, לקדם פתרונות בדרכי שלום לסכסוך בין תלמידים ולהתערב מבעוד מועד במקרה של בריונות.

אחד מכישורי היסוד הנדרשים באינטראקציות מורכבות יותר ואשר תואר למעלה, הוא פיתוח תקשורת ברורה ומתחשבת. תקשורת יעילה בין תלמידים מצריכה לימוד ותרגול של כישורים בסיסיים. מורים יכולים לשלב בתכנית הלימודים הרגילה שיעורים בעקרונות יסוד של תקשורת. לדוגמה, אפשר לשלב כישורים ספציפיים בשיעור (למשל כיצד לשאול שאלות רלוונטיות) ולהציע הזדמנויות ליישם את הכישורים הללו במהלך למידה משותפת, למשל. נוסף על כך, מורים יכולים:

* לעודד את התלמיד להרחיב את תשובותיו.
* להביא במהלך דיונים לידי יחסים הדדיים ושוויוניים של "קח ותן" עם אחרים.
* לבקש הבהרות מאחרים.
* להקשיב בתשומת לב לאחרים.
* לקרוא רמזים לא מילוליים.
* להציע הזדמנויות לתלמידים לתרגל תקשורת בהקשרים אקדמיים וחברתיים.
* לתת משוב כדי לשפר את פיתוח הכישורים.
* להדגים תקשורת מילולית ולא מילולית באמצעות הקשבה פעילה, דרך התאמה של הבעות הפנים למסרים המילוליים, על ידי שאילת שאלות יעילה, על ידי הרחבה של תשובות לשאלות התלמיד ובאמצעות התעניינות בנקודת מבטו של התלמיד.

עיקרון 18: הן הערכה מעצבות הן הערכה מסכמות חשובות ושימושיות, אך מצריכות גישות שונות ופרשנות שונה.

הסבר

*הערכות מעצבות* נועדות להנחות ולעצב את ההוראה בכיתה באופן ישיר. *הערכות מסכמות* נועדות לתת שיפוט כולל על התקדמות התלמיד בלמידה ועל יעילותן של תכניות הלימודים. הערכות מעצבות נעשות לפני ההוראה או במהלכה, אפשר לבצען תוך כדי ההוראה עצמה ותכליתן הברורה היא לשפר את הלמידה בעת התרחשותה. הערכות מסכמות מודדות את הלמידה ברגע מסוים - בדרך כלל בסיום יחידת לימוד, סמסטר או שנה אקדמית - ומטבען יש בהן פחות הזדמנויות להשפיע על פעילות הלמידה השוטפת.

מכיוון שמטרות שני סוגי ההערכה הללו שונות, גם שיטת איסוף המידע בכל אחת מהן עשויה להיות שונה. על פי רוב, הערכות מעצבות, אשר מסייעות להשגת יעדי למידה, משלבות הערכות על התקדמות הלמידה וכוללות דיונים, עבודה משותפת, הערכה עצמית, הערכת עמיתים ומשוב מפורט. הערכות מסכמות, אשר מטרתן למדוד את התקדמות הלמידה ביחס לאמת-מידה מסויימת, הן בדרך כלל הערכות מתוקננות, רחבות-היקף ורבות-חשיבות; באמצעותן מעריכים משימה פרטנית על-ידי מתן ציון כולל או באמצעות דרוג על-פי רמת ביצוע

פיתוחן של שתי שיטות ההערכה יכול להיעשות על ידי מורים או על ידי גורם חוץ-כיתתי, כמו מכון הערכה הפועל מטעם רשות ציבורית. עם זאת, בדרך כלל הערכות מעצבות מפותחות על ידי מורים והערכות רחבות-היקף ורבות-חשיבות מפותחות על ידי ארגון חיצוני. באופן כללי לשני סוגי ההערכה מטרה יסודית אחת – לספק מידע תקף, הוגן, שימושי ומהימן.

**רלוונטיות למורים**

שימוש בהערכות מעצבות יכול להגביר מאוד את תהליך הלמידה של התלמידים כאשר המורים:

* מבהירים לתלמידים את מטרות השיעור.
* מנצלים את השיעור ואת ההתנסויות האחרות בכיתה כדי לאסוף מידע על הלמידה של התלמיד.
* משתמשים במידע זה כדי לדעת מהי רמת הידיעה של התלמידים ומכוונים אותם מחדש כנדרש ללא דיחוי.

המורים יכולים לשפר את יעילותן של ההערכות המעצבות כאשר הם:

* מתמקדים בשיטתיות בהצבת יעדים לימודיים לתלמידיהם.
* קובעים האם התלמידים השיגו את היעדים הללו.
* שוקלים כיצד לשפר את דרך ההוראה שלהם בעתיד.
* שומרים על פער זמן קצר יחסית בין ביצוע ההערכה המעצבת להתערבות הנדרשת לאחריה. כך ההשפעה על הלמידה של התלמיד תהיה החזקה ביותר.

מורים המכירים את עקרונות היסוד הנוגעים להערכת הישגים לימודיים יכולים לעשות שימוש טוב יותר בהערכה מעצבת ומסכמת. הם אף יכולים לנצל את נתוני ההערכה כדי להעריך את דרך ההוראה שלהם; לבדוק האם כיסו במידה מספקת את החומר שהתכוונו ללמד, והאם השיגו את יעדי ההוראה שלהם ביעילות. רצוי שהמורים יוודאו שההערכות שלהם עולות בקנה אחד עם יעדי הלמידה, כך שיוכלו לנסח שאלות באופנים שונים על מנת להעריך את רמת הידיעה של התלמידים.

עיקרון 19 דן בחשיבות התקפות וההוגנות של ההערכות ובאופן השפעתן על מידת הולמותן של המסקנות הנגזרות מתוצאות בחינה. יתרה מכך, כאשר מחליטים החלטות משמעותיות או סופיות, חשוב להביא בחשבון את אורכה של הבחינה משום שזהו גורם שקשור למהימנות, או לעקיבות של תוצאות הבחינה. עיקרון 20 מתאר כיצד המשמעות של תוצאות ההערכה תלויה בפרשנות ברורה, הולמת והוגנת של תוצאות הבחינה.

עיקרון 19: תהליכי הערכה המבוססים על המחקר הפסיכולוגי הם הדרך הטובה ביותר למדוד את כישורי התלמידים, רמת ידיעתם ויכולותיהם, מתוקף היותם בעלי תקנים מוגדרים היטב של איכות והוגנות.

הסבר

גננות, מורים ומובילים משלב גן טרום חובה ועד כיתה י"ב פועלים היום בתקופה שבה שיטות ההערכה הן נושא הנתון כל העת בדיונים ובעימותים. אף על פי כן , חשוב לזכור שיש תקנים ברורים לקביעת איכותן של ההערכות מכל סוג שהוא, הן הערכות מעצבות הן הערכות מסכמות (ראו *Standards for Educational and Psychological Testing*; AERA, APA, & NCME, 2014). הערכות מהימנות ותקפות מסייעות בידי מי שמשתמשים בציוני בחינות להסיק מסקנות הולמות על רמת הידיעה של התלמידים ועל כישוריהם ויכולותיהם.

אפשר להבין את מושג תקפות ההערכה דרך ארבע שאלות עקרוניות:

* האם מה שרצית למדוד אכן נמדד, ובאיזו מידה?
* האם נמדד למעשה מה שלא התכוונת למדוד, ובאיזו מידה?
* מהן ההשלכות הצפויות והבלתי-צפויות הנובעות מההערכה?
* מהן הראיות שיש בידיך המאפשרות לך לתמוך בתשובותיך לשלש השאלות הקודמות?

תקפות של הערכה אינה רק מספר. זהו שיפוט על המסקנות שניתן להסיק מנתוני בחינות ומההשלכות המצופות והבלתי-מצופות שנובעות מהשימוש בהן - שיפוט אשר מתקיים לאורך זמן ובמצבים שונים.

לדוגמה, ציון של בחינה אמור לשקף לבוחנים במדויק את רמת הלמידה של התלמיד ולא גורמים אחרים. כדי שזה יקרה, תקפות הבחינה חייבת להיקבע ביחס למטרתה וביחס לאוכלוסייה הנבחנת. כמו כן, לנבחנים צריכה להיות מוטיבציה להוכיח את מה שהם עשו בפועל, אחרת, סגל ההוראה לא יוכל לקבוע האם רמת הלמידה של התלמיד היא זו שנמדדת או שמא מידת המאמץ שהוא השקיע בבחינה.

הוגנות היא מרכיב של תקפות. הערכה תקפה מצהירה באופן ברור מה היא אמורה למדוד ומה היא אינה אמורה למדוד, ולהוכיח זאת לנבחנים. בחינות הוגנות הן בחינות שמצביעות על פערים ממשיים ורלוונטיים. לעומתן, בחינות שמצביעות על פערים שאינם קשורים למטרות הבחינה, אינן בחינות הוגנות.

מהימנות של הערכה גם היא מרכיב מרכזי. הערכה מהימנה היא הערכה שתוצאותיה מצביעות באופן עקיב על רמת הידיעות של התלמיד, כישוריו ויכולותיו. אסור שהציונים יושפעו מגורמים אקראיים שקשורים, למשל, למוטיבציה או לעניין שיש לתלמיד ביחס לשאלות הבחינה, או לַשונוּת בתנאים הפיזיים במהלך הבחינה, או לכל גורם אחר שאינו נכלל במה שבכוונת הבוחנים למדוד. על פי רוב, בחינות ארוכות מהימנות יותר מבחינות קצרות.

**רלוונטיות למורים**

בעת ביצוע הערכה, חשוב מאוד שהמורים יביאו בחשבון את חוזקה ואת מגבלותיה והאם ביכולתה לספק להם את מה שברצונם לדעת על הלמידה של תלמידיהם. המורים יכולים ליישם אסטרטגיות לשיפור המהימנות של הערכותיהם ולהבין מדוע הערכות מסויימות מהימנות יותר מאחרות.

המורים יכולים לשפר את איכות ההערכות באופנים הבאים:

* להתאים בקפדנות את ההערכה לחומר הנלמד.
* לחבר כמות מספקת של שאלות מגוונות ומסוגים שונים עבור נושא מסויים.
* לערוך ניתוח-פריטים על שאלות קשות מדי או קלות מדי שאינן מבחינות בין רמות הידע במידה מספקת (למשל, 100% מהתלמידים ענו נכון).
* להיות מודעים לעובדה שבחינות שתקפות לשימוש מסויים או במצב מסויים, אינן תקפות במקרים אחרים.
* לבסס החלטות רבות-חשיבות על מדדים רבים ולא על בחינה בודדת.
* להמשיך לעקוב אחר התוצאות על מנת לקבוע האם יש אי-התאמות חוזרות ונשנות - ברמת הביצוע או בתוצאות - בקרב תלמידים מרקע תרבותי שונה. לדוגמה, ישנן תת-קבוצות של תלמידים שיש להן בדרך כלל ייצוג-יתר בתכניות מסויימות (למשל, חינוך מיוחד).

עיקרון 20: הבנה נכונה של נתוני הערכה תלויה בפרשנות ברורה, הולמת והוגנת.

הסבר

משמעותן של תוצאות ההערכה תלויה בפרשנות ברורה, הולמת והוגנת. באופן כללי, יש להשתמש בציוני הערכות כל שהן רק עבור המטרות המסויימות שלשמן הן נועדו. לדוגמה, בחינות שמטרתן לדרג את התלמידים לשם תחרות, יכולות להיות תקפות, הוגנות ושימושיות עבור מטרה זאת. אך הן תהיינה בדרך כלל מטעות, אם מטרתן, בה בעת, היא לקבוע את מידת השליטה של כל תלמיד ותלמיד בחומר הנלמד בנושא מסוים.

**רלוונטיות למורים**

מורים אשר מרחיבים דעתם במחקרים חינוכיים ומפרשים את הנתונים שבידיהם לתועלת עבודתם בכיתה, ואשר מקיימים תקשורת טובה עם התלמידים ובני משפחותיהם לגבי נתוני ההערכה ולגבי ההחלטות המשפיעות על התלמידים - מורים כאלה הם ערובה להוראה יעילה.

מורים יכולים לבחון את תוכניות הלימודים ואת ההערכות שבחרו ולבדוק האם הן נתמכות בראיות מחקריות ומהי מידת התאמתן למגוון לומדים.

על מנת לפרש ביעילות את נתוני ההערכה, על המורים לתת את דעתם על השאלות הבאות בכל הערכה שיעשו:

* מה ההערכה אמורה למדוד?
* על אילו מבדקי השוואה מבוססת ההערכה? האם התלמידים מושווים זה לזה, או לחילופין, האם תשובותיהם מושוות כנגד מדגמים של תשובות קבילות ובלתי-קבילות שנבנו על ידי המורים עצמם או על ידי גורמים אחרים?
* מהם הקריטריונים עבור נקודות ההפרדה או הרמות? האם ציוני התלמידים מסווגים באמצעות רמה או נקודת הפרדה, כגון חלוקת עבר/נכשל, ציון באמצעות אותיות, או באמצעות סמן אחר של רמת ביצוע מספקת/בלתי-מספקת?

הדרך הטובה ביותר לפרש את הנתונים המתקבלים מכל הערכה שהיא, היא לבחון אותם לאור מספר מאפיינים: מידת התאמתם למתן מענה לשאלות מסויימות אודות התלמידים ותכניות הלימודים; מידת התאמתם לתלמידים מרקע שונה ומתנאי חינוך שונים; ההשלכות הצפויות והבלתי-צפויות שנובעות מהשימוש בהערכה. לבחינות יש השפעה משמעותית על התלמידים, בין אם הן רבות-חשיבות או פחותות-חשיבות עבורם. לכן חשוב שפרשנות התוצאות של כל סוגי הבחינות תהיה קפדנית.

המודעות לחוזקה ולמגבלותיה של כל הערכה היא חיונית ביותר. היא מאפשרת למורים להביע הסתייגויות שונות. למשל, על מהימנות לקויה של ציונים (ראו עוד על כך בעיקרון 19) או על הערך הרב שיש בריבוי מקורות מידע בטרם החלטות רבות-חשיבות.

1. ראו גם <http://www.apa.org/education/k12/relationships.aspx> [↑](#footnote-ref-1)